SA se ekonomiese prestasie in 2020: Landbou 'n baken van hoop - ProAgri
by Specialist Writer 10th March 2021, 9:45 pm 52 Views Comments Off on SA se ekonomiese prestasie in 2020: Landbou 'n baken van hoop
Statistieke Suid-Afrika (Stats SA) het pas die BBP-syfers vir die finale kwartaal van 2020 vrygestel – 'n sober oorsig van die jaar. Die Suid-Afrikaanse ekonomie het met 'n indrukwekkende 6,3% in die laaste kwartaal van 2020 gegroei, ten spyte van die tweede Covid-19-golf.
Vir die jaar in geheel het die plaaslike ekonomie met -7% gekrimp, weliswaar beter as vorige voorspellings. Die meeste sektore het positiewe groei in die finale kwartaal van 2020 aangeteken, met die uitsondering van onderskeidelik mynbou en die finansiële sektor.
Volgens Stats SA was die één helder lig in hierdie donker prentjie die landbousektor, wat 'n groeikoers van 5,9% in die vierde kwartaal getoon het danksy 'n toename in die produksie van diereprodukte. Dié sektor se prestasie vir die jaar was, soos verwag, uiters belowend en het te staan gekom op 13,1% in 2020.
Hierbenewens was daar goeie prestasie oor sub-sektore heen, naamlik die tweede grootste graanoes, uitmuntende prestasie deur die tuinboubedryf en die herstel van die veebedryf.
Daar was egter uitdagings in sekere sub-sektore, veral alkohol en tabak, wat gebuk gegaanhet onder verwoestende beperkings op verkope en die verbruik van hul produkte tydens verskeie vlakke van die inperking.
Dié data dui daarop dat, met die regte beleidsregime en samewerking, die sektor steeds die ideale geleentheid bied om die ekonomie spoedig reg te ruk. Dit behoort te dien as sterk waarskuwing aan die regering om sy optrede aan te pas by sy woorde 'suit the action to the word, the word to the action' – aldus Shakespeare se Hamlet). Een voorbeeld hiervan is die
beperkte begroting wat aan die sektor in die nasionale begroting toegestaan word.
Die president en sommige ministers het op verskeie platforms verwys na die belangrikheid van die landbousektor. Indien hulle egter ernstig is oor die dringendheid van ekonomiese herstel in die land en 'n afname in werkloosheid, moet hierdie mooi woorde nou dade omgesit word.
Met die oog op die toekoms, is dit duidelik dat menige van die risiko's in die stelsel dringende aandag moet geniet, met die spoedige implementering van die regte beleid as grondslag vir realisering van die land se groeipotensiaal. Gunstige weerstoestande is steeds met ons en produksievooruitsigte bly belowend. Dit sal inderdaad as 'n goeie fondament dien vir nog 'n positiewe jaar vir die sektor – hoewel verstadig – danksy 'n gesonde basis.